প্রশ্ন (১৭/৯৭) : কুরআন তেলাওয়াতের আদব কী? তেলাওয়াত শেষে কুরআন মাজীদকে চুমু খাওয়া ও ছাদাক্বাল্লাহুল আযীম বলা যাবে কি?  -হাসনা হেনা  পাঁচদোনা, নরসিংদী।  উত্তর : কুরআন তেলাওয়াতের শুরুতে আঊযুবিল্লাহ বলে শুরু করা (নাহল ৮)। সূরা তওবা ব্যতীত অন্য সূরার শুরু থেকে তেলাওয়াত করলে বিসমিল্লাহ বলে শুরু করা। সূরার শুরুতে এটি পড়া সুন্নাত (আবুদাঊদ, ইরওয়া হা/৩৪৩, মিশকাত হা/২১৯৬)। সুন্দর আওয়াযে তেলাওয়াত করতে হবে (আহমাদ, আবুদাঊদ, ইবনু মাজাহ, দারেমী, মিশকাত হা/২১৯৯, ২২০৮)। গানের সুরে পড়া যাবে না (মুত্তাফাক্ব আলাইহ, মিশকাত হা/২১৯২)। কোনরূপ তাকাল্লুফ বা ভান করা যাবে না। বরং স্বাভাবিক সুন্দর কণ্ঠে তেলাওয়াত করতে হবে (আহমাদ, আবুদাঊদ, নায়ল ৩/৪৯-৫০; তিরমিযী, মিশকাত হা/২২০৫)। কুরআন তেলাওয়াত শেষে চুমু খাওয়া ও ছাদাকাল্লাহুল আযীম বলার কোন দলীল পাওয়া যায় না। বরং কুরআন তেলাওয়াত শেষে বলতে হবে  سُبْحَانَكَ اَللّهُمَّ وَبِحَمْدِكَ أشْهَدُ أنْ لاَ اِلَهَ إلاَّ اَنْتَ أسْتَغْفِرُكَ وَأَتُوْبُ إِلَيْكَ  (ইমাম নাসাঈ, আমালুল ইয়াওমি ওয়াল লায়লি হা/৩০৮)।